Papersnake/gushiwen huggingface dataset:
二含笑俱作秋花
杨万里（宋代）

秋来二笑再芬芳，紫笑何如白笑强。
只有此花偷不得，无人知处忽然香。
淳佑七年丁未十一月朔蔡久轩自东东提刑归抵
常挺（宋代）

庆元道学家，紫阳诸弟冠。
正印君得之，理窟讲深贯。
雄文摛玉堂，直笔插东观。
粹然中和容，清庙古珪瓒。
遁翁上封事，犹或以蓍断。
君袖秋月章，直造紫皇案。
赤手搏长鲸，未能分万段。
白华久无诗，清风可激顽。
去身似叶轻，来事如麻乱。
帝忧大江东，所至有水旱。
列宿选郎闱，福星下霄汉。
只恐席未温，宣室夜将半。
转庵集客分韵得作字见示次韵奉酬
许及之（宋代）

转庵诗老手，久不见近作。尚友喜文会，分韵得真乐。

联翩来巨喜，淋漓想酬酌。异味非五鲭，良裘岂一貉。

有如得良剂，居然起深瘼。虽微与兹集，所得良不薄。

山王果为累，竹林诚可略。何妨赘赓酬，聊复资戏谑。

永言相忘友，久要欣有托。后当不如今，今可不悟昨。

亦欲见真率，正须先宿诺。少待天气凉，伟观洒高阁。
题山亭
王质（宋代）

马喜名山去不停，半鞭驰度两峰青。飞来山鸟能言语，老去江梅尚典型。

溪女半扉撩倦客，野僧三肃上孤亭。百滩流水苍烟上，倚尽斜阳且更听。
雨二绝句 其一
朱松（宋代）

摵摵初鸣竹，涓涓稍滴檐。忽然幽梦断，更觉晓寒添。
澄虚观玉皇阁次韵
陈深（宋代）

岿然高阁镇吴州，妙手应烦玉斧修。
万叠红云凝实座，一轮白日抱瑈楼。
濛濛灏气疑浮蜃，炯炯神光远射牛。
终待留侯辞富贵，还来相伴赤松游。
己亥新秋言怀
沈谨学（清代）

处约良独艰，依荣岂所惬。我无衒世具，益觉形其拙。

频年薄秋登，生理日就窄。屡空已不任，尘事复逼迫。

可惜幽兰姿，忍随野草没。每于晨昏暇，开卷仰古昔。

孤襟自虚缅，真想时超忽。新此清秋凉，溪上疏雨歇。

耕耘事裁已，欣见稻花白。穟穟盈南亩，岁功亮有获。

所愿亦易酬，聊用持日月。
春望二首
杨万里（宋代）

掠削娇云放嫩晴，三朝五日即清明。
垂杨幸自风流杀，莫著啼乌只著鹦。
都城初秋和赵京倅 其二
朱浚（宋代）

暑梦虫虫似醉中，片云挟雨过长空。不知秋色来多少，分数煖凉卜晚风。
上翰林学士曼硕揭公三斯二十韵
周巽（元代）

乾坤钟秀气，河汉见奎光。今代斯文主，名公硕德昌。

总裁修国斯，特命正皇纲。身在云霄上，亲依日月傍。

大才司马富，直笔董狐良。运属辽金绝，统承南宋亡。

权衡在掌握，正闰系纲常。前席频垂问，当廷赖主张。

陶镕金在冶，追琢玉成章。中使频颁食，初筵许拜尝。

八珍兼上味，九酝酌天浆。夜送金莲炬，朝回白玉堂。

高怀散春旭，清气洒秋霜。天厩来龙马，金台鸣凤凰。

诸生惭蹇劣，万里看翱翔。每诵高邮句，遥思翰墨场。

参陪隔霄壤，感激裂肝肠。鹗荐如堪待，鸿书幸寄将。

悠悠燕树远，漠漠楚云长。但愿持明鉴，高悬照八荒。
入栈溯清江河第一盘
朱嘉徵（清代）

青山意无尽，白云何年封。客行乱云气，起灭千万峰。

清江贯其里，溜水清溶溶。东流还入渭，势下黄河冲。

征鸟相背飞，举翮凌僰邛。缄怨托微波，历乱无春冬。
清凉寺有怀真翰林运使之来
戴复古（宋代）

不特来观德庆碑，江山胜槩六朝遗。
兴亡了不关吾事，登览胡为作许悲。
梅为有香奇似雪，酒能无闷妙于诗。
萧萧绿竹无人爱，留取云稍待凤来。
酴醿
张九成（宋代）

蜀锦年来可作衣，西园春色故芳菲。
天工成此新翻样，翡翠机中玉唾飞。
状元袁府判作诗赠王司理其略云简川号工诗只今在市廛试呼一问之参寥师孰贤王索答酬以四十字
释居简（宋代）

籍甚参寥子，临平破夏归。弗经人道语，肯落箭锋机。

盘走珠无定，泥沾絮不飞。长公归玉局，千载赏音稀。
送定勋二上人
释慧空（宋代）

定禅快为师子吼，勋禅莹净玉无垢。两禅同居渊不分，一日用之左右手。

超方独脱王老师，向何壁立今何慈。杓柄短长锅大小，揭而示之无可疑。

末后更有一句子，未省两禅著何语。东山有句不敢书，恐著替渠出山去。
次韵黄玉如大章携先集来访二首
许月卿（宋代）

桥梓风流满腹经，桂花香里识魁名。
翻成宵梦古今事，何况人间父子情。
先集一编诗橐富，家传万卷子金荣。
挂名叙跋流芳远，晓起吟窗仔细评。
送家兄启图补官
区怀年（明代）

髦士骋熙绩，蹇运亟材谞。值兹戎马秋，蹂躏将焉如。

王事信靡盬，肉食方拮据。伯也肆宏襟，揽辔遵上都。

牛刀讵轻割，龙盾聊复图。抗迹圭组间，翼赞谅非孤。

懋尔安攘略，千载垂令谟。管乐有殊轨，奋志终齐驱。

拙哉余小子，操术一何迂。声誉靡所藉，株守园若庐。

临路增慨慷，霜树惊寒乌。升沈各有致，行矣毋趑趄。
忆焦陂
欧阳修（宋代）

焦陂荷花照水光，未到十里闻花香。
焦陂八月新酒熟，秋水鱼肥鱠如玉。
清河两岸柳鸣蝉，直到焦陂不下船。
笑向渔翁酒家保，金龟可解不须钱。
明日君恩许归去，白头酣咏太平年。
放言
王禹偁（宋代）

静算人间事偶然，穷通未必在穹玄。
关从白马欺来度，赦被青蝇暗里传。
禁树罢吟红烂漫，江蓠且咏绿芊绵。
放言诗什谁堪赠，焚赠微之与乐天。
友竹轩为东吴吕氏作
陈政（唐代）

幽人结交异凡俗，平生爱此潇湘绿。醉日移栽閒地遍，炎天坐倚清风足。

岂同踏雪觅寒梅，不似休官为黄菊。天际期看彩凤下，溪清或见苍龙浴。

我昔閒居大庾南，手执遗经向空谷。幽怀独与此君期，肯使春花乱吟目。

风度年来久暌别，世情日见多翻覆。劲节不渝终比石，清标言念温如玉。

知君有意结岁寒，嗟我无端动心曲。何当骑马造斯轩，更为狂歌继淇澳。
莫悲秋
戴炳（宋代）

伤春非贞女，悲秋非烈士。时运自循环，我心如止水。

剥固复之自，荣乃悴之始。未识天地妙，胡为浪悲喜。

鴳蓬或数仞，鹏海或万里。大小何必齐，蒙庄未穷理。
自武陵至沅陵道中杂诗十首 其二
何景明（明代）

群山何逶迤，环峙如百城。其上干青霄，其下浮云征。

出没千万态，倏忽殊阴晴。抚兹豁心目，颇慰羁旅情。
和颍州张进士飞花曲
柳应芳（明代）

玉颜昨日一花开，今日飘零野水隈。
纵使春风解相惜，何因吹上故枝来。
卧疾走笔酬韩愈书问
贾岛（唐代）

一卧三四旬，数书惟独君。
愿为出海月，不作归山云。
身上衣频寄，瓯中物亦分。
欲知强健否，病鹤未离群。
减字木兰花·心低大小
王哲（金朝）

心低大小。细细搜寻玄里妙。大小心低。酉上为东卯作西。心高小出。走了三田饧与蜜。小出心高。转毂轮回又一遭。
甘露寺
晁端友（宋代）

北固山头寺，风烟昔纵观。卧亭秋石狠，环舍海涛寒。

越舶楼前聚，江枫户外丹。最宜清夜月，虚阁忆磐桓。
潇湘泛棹图
戴亨（清代）

雨过潇湘近午钟，芰荷风暖水溶溶。帆樯曲折随流转，看尽衡山九面峰。
和李相之劝农
吴芾（宋代）

忧民无语对东君，一雨滂沱慰望云。
宣化但期施实惠，劝耕宁复事虚文。
已看野老扶藜去，应有幽人植杖耘。
千里农桑知帝力，自惭滥把竹符分。
画卷四虫 灯蛾
萧立之（宋代）

是儿欲踞吾火上，自是从来被眼迷。只道近前贪炙热，不知流祸及然脐。
命梁诗正等赓前题因叠韵再作一首
弘历（清代）

同云一色难分叶，禁体苦吟雪非雪。背触如参竹篦子，欧令苏传两奇绝。

蝗深可卜田火除，心喜应教屐齿折。况复督亢旧膏腴，恰似蓝田未堙灭。

梁王已命兔园宴，杜老那擅鲸鱼掣。凭舆揽结吟兴飞，拈须何虑冰花缬。

十馀字耳乃区区，不因步韵宜避屑。却忆澄海禁水部，倡和豪情岩电瞥。

试看滕六御风行，彼则有言可无说。独怜呵冻赓吟者，毳衣布帐寒如铁。
偈十九首 其七
释守卓（宋代）

风非别凉，火是本热。冷坐九年，元来未瞥。
别杭州
姚合（唐代）

醉与江涛别，江涛惜我游。他年婚嫁了，终老此江头。
枣林闸喜涨同萧见龙廖于衡詹凯三邱碧上罗邺先廖浴芳作
张文炳（清代）

运渠涨急防初罢，𦨴艚日午乘流下。柳青旧染新筑堤，水白大湖小湖汊。

覆茅夹竹聚人烟，生平识水不识田。阑风伏雨长宿莽，沙鸥散尽鸬鹚喧。

二月三月鱼族繁，沈网一击湖水浑。小儿跣足携鱼卖，小女荡舟还入村。

我来贳鱼更沽酒，拂舱趺坐酌大斗。耳热乌乌歌在口，轻肥眼底亦何有。

三日百里苦淹缠，闸口一板数十钱。仰天大笑谢闸吏，吾徒出处烦公辈。
孟春三日志事 其一
王世贞（明代）

古人不逢范希文，今人却睹天水君。白简何能避绿盭，一丝力欲回千钧。

自从圣主赐环后，海内洗足趋龙门。争嘘舌津闰月旦，旋窃眼色为风云。

致君尧舜在早晚，慎莫便使巢由闻。
燕新进士
魏了翁（宋代）

已办书生场屋缘，枫宸入对字三千。
玉阶喜得方寸地，屋漏如三咫尺天。
学自孔颜期用世，道非尧舜莫陈前。
便听第一鸿臚唱，衣钵如余未足传。
次韵漕使张守二首 其一
陈造（宋代）

政绩新皇眷，功名旧壮怀。人才双立玉，笔势各排淮。

鹏路天惟咫，鲰生骨未埋。行看仲淹弼，接武冠尧阶。
奉和御製恭谢天地礼成
夏竦（宋代）

元真密诲惟畴德，耀魄灵猷务降衷。
仙里肇禋尊妙道，国阳严配报层穹。
百神右序储蕃祉，群后寅威仰圣风。
声震山渊逾日际，泽流根叶遍区中。
考熙茂范登虞舜，积累遥源属帝鸿。
柔远九垠书轨混，凝休千载帝天通。
赓歌紫禁唐文盛，第颂青缃汉德融。
盛业巍巍心翼翼，古今能事集皇躬。
晦日宴高氏林亭
弓嗣初（唐代）

上序春晖丽，中园物候华。高才盛文雅，逸兴满烟霞。

参差金谷树，皎镜碧塘沙。萧散林亭晚，倒载欲还家。
重阳二首 其二
韩琦（宋代）

菊有花争一日先，次逢佳节色增妍。任飘杯面黄金碎，好听歌喉白雪圆。

戏马遗风应索寞，抱螺高兴且留连。良辰俯仰嗟陈迹，莫惜欢吟烂醉眠。
水调歌头 饮垂虹
刘学箕（宋代）

三载役京口，十度过松江。垂虹亭下烟水，长是映蓬窗。

钓得锦亭成脍，快把双螯浩饮，豪气未能降。醉舞影零乱，心逐浪舂撞。

景苍茫，歌欸乃，石空硿。蒹葭深处，适意鱼鸟自双双。

便拟轻舟短棹，明月清风长共，与世绝纷尨。嘉遁有真隐，不羡鹿门庞。
阅邸报上临朝召用二三耆德志喜有赋过眉山呈悦斋
程公许（宋代）

人间二十八年事，天运盈虚一刹那。金坞漫忧无处著，冰山想刹误人多。

问唐偃月消磨几，奈鲁灵光岌嶪何。黄道方看升日毂，洗兵马更挽天河。
送鲍漱六
石承藻（清代）

定王城外柳毵毵，二月莺花画意酣。相送河桥一回首，绿波春水似江南。
睿谟殿曲宴诗
王安中（宋代）

上帝通明阙，神霄广爱天。九光环日月，五色丽云烟。

紫宙开三极，琼璈列万仙。希夷尘境断，彷佛玉经传。

妙道逢昌运，真王抚契贤。龟图规大壮，龙位正纯乾。

穹昊亲无间，皇居掇自然。刚风同变化，梵气共陶甄。

层观星潢上，重闉斗柄边。摩空七雉峻，冠峤六鳌连。

梦想何尝到，阶升信有缘。昕朝初放仗，密燕忽闻宣。

清禁来鸣佩，修廊列并肩。兽铺金半阖，鸾障绣微褰。

霁景流庭砌，雷文绘桷梴。宫帘波锦漾，殿榜字金填。

花拥巍巍座，香浮秩秩筵。嵩呼称万亿，韶奏侍三千。

华岁称尧历，元玑候舜璿。冰霜知腊后，梅柳认春前。

造化应呈巧，芳菲已斗妍。樛枝雕槛小，多叶露桃鲜。

错落飞杯斝，锵洋杂管弦。承云歌历历，回雪舞翩翩。

黼幄祥氛合，铜壶永漏延。镐京方置醴，羲驭自停鞭。

乃圣情弥渥，诸臣意更虔。宗藩亲鲁卫，相芾拱闳颠。

侧弁恩光浃，中觞诏跸旋。宝薰携满袖，御果得加笾。

要赏嬉游盛，俄追步武遄。腾身复道表，送目夹城堧。

仰揖苍龙象，旁临艮岳巅。讴谣纷广陌，箫鼓乐丰年。

赫弈攒轮幰，珍奇集市廛。博卢多袒跣，饮肆竞蹁跹。

蕃衍开朱邸，崔嵬照彩椽。桥虹弯矗矗，江练泮溅溅。

击柝周庐晚，张灯别院先。馀霞摇绮晕，列宿泻珠躔。

浩荡三山岛，棱层十丈莲。再趋天北极，却立榻东偏。

既用家人礼，仍占圣制篇。兕觥从酩酊，蟾魄待婵娟。

转盼随亲指，环观得纵穿。曲屏红浪蹙，巨柱赤虬缠。

光透垂葩井，晶衔带璧钱。萧台千级峻，重屋八窗全。

就席花墩匝，行尊紫袖揎。交辉方烁烁，起立复阗阗。

邃宇会宁过，中宵胜赏专。铺陈尤有韵，清雅不相沿。

户箔明琼串，栏釭水碧棬。规模商甗铸，款识鲁壶镌。

秦曲移筝雁，唐妆俨鬓蝉。窄襟珠缀领，高朵翠为钿。

喜气排寒冱，轻飔洒静便。层床藉玑组，方鼎炷龙涎。

玛瑙供盘大，玻瓈琢盏圆。暖金倾小榼，屑玉酿新泉。

帝子天材异，英姿棣萼联。频看挥斗盌，端是吸鲸川。

推食俱均逮，攘餐及堕捐。海螯初破壳，江柱乍离渊。

宁数披绵雀，休论缩项鳊。南珍誇饤饾，北馔厌烹煎。

赐橘怀赪卵，酡颜釂宝船。言归荷慈惠，末节笑拘挛。

放钥严扉启，笼纱逸足牵。冰轮挂银汉，夜色映华鞯。

人识重熙象，功繄独断权。五辰今不忒，六气永无愆。

天纪承三古，时雍变八埏。比闾增版籍，疆埸罢戈鋋。

文轨包夷夏，弦歌遍幅员。恢儒荣藻荐，作士极鱼鸢。

肯构诒谋显，多男景祚绵。迓衡常穆穆，遵路益平平。

亭障今踰陇，耕耘久际燕。恩渐鲸海涨，威窜犬戎膻。

东拟封云岱，西将款涧瀍。琳科宣蕊笈，玉府下云軿。

帝籍勤初播，宫蚕长自眠。茧丝登六寝，稃米秀中田。

庙鹤垂昭假，坛光监吉蠲。灵芝滋菌蠢，甘醴涌潺湲。

合教庞风革，颁经众疾痊。雨随亲祷降，河避上流迁。

执契皇猷洽，披图福物骈。太和输橐籥，妙用绝蹄筌。

此会君臣悦，应光简册编。雅称鱼罩罩，颂述鼓咽咽。

讵比千龄遇，犹闻四始笺。羁臣起韦布，陋质愧驽铅。

骤俾陪机政，由来出眷怜。恩方拜纶綍，报未效尘涓。

密席叨临劝，凡踪第曲拳。虽无三峡水，曾步八花塼。

圣谕知难称，才悭合勉旃。钧天思尽赋，剩续白云笺。
嘉泰二年恭上太皇太后尊号八首
佚名（隋代）

维寿伊何，圣德日新。
维慈伊何，祐于后人。
迺范斯金，迺镂斯珉。
皇举玉趾，从于尧门。
春夜
周密（宋代）

九曲栏干六曲屏，翠窗罗薄护寒轻。空堂燕子归期误，分付梨花管月明。
宫词十首
张枢（元代）

回廊隔树帘帘卷，曲水穿桥路路通。
禁漏滴斜花外日，御香薰暖柳边风。
叹元九
白居易（唐代）

不入城门来五载，同时班列尽官高。

何人牢落犹依旧，唯有江陵元士曹。
题永叔会老堂
苏轼（宋代）

三朝出处共雍容，岁晚交情见二公。
乘兴不辞千里远，放怀还喜一樽同。
嘉谋定国垂青史，盛事传家有素风。
自顾缨尘犹未濯，九霄终日羡冥鸿。
次韵寇秀才寄下邳家兄
陈师道（宋代）

少共千忧老一官，中间毁誉两茫然。
去留有命真如此，俯仰从人郤未然。
故著江山供极目，正将强健人新年。
惊逢小杜风流胜，信有衣冠不乏贤。
贽乡先生吴邦范
陈显良（宋代）

蓬莱有乔松，特立风雨外。
元气毓灵柯，甘露日滋溉。
昭映旸谷霞，文章成五采。
矫矫梁栋资，明堂不久待。
远隔东瀛波，求之不可迈。
清飚六合生，贞操千年在。
终当巢鸾凤，出与圣时会。
竞渡
张商英（宋代）

龙舟鼓笛和吴歌，采索缠筒吊汨罗。文腿千人齐举棹，岂知湖海有风波。
罗专城罢官东粤与余舍相依穷愁著书颇称同病余家在香山将浮海而归赋此留别
何巩道（明代）

马上将军耽左传，天涯公子怨离骚。穷渊终作齐飞剑，别泪先沾旧战袍。

一寸心孤闻铁笛，九回肠断走银涛。他时若对梅花咏，忆尔扬州古法曹。
送沙子羽之日本
张远（清代）

寿安山迥敝云烟，邪马台高四面天。缥缈似游星汉外，依稀直面日轮边。

乘桴昔日伤尼父，蹈海今谁是仲连。见说遗经在兹土，却将吾道问东偏。
饼赋
束皙（魏晋）

《礼》仲春之月，天子食麦。而朝事之笾，煮麦为麷。《内则》朝馔不说饼。然则虽云食麦而未有饼。饼之作也，其来近矣。

若夫安乾粔籹之伦，豚耳狗舌之属。釰带案盛，餢飳髓烛。或名生于里巷，或法出乎殊俗。三春之初，阴阳交际。寒气既消，温不至热。于时享宴，则曼头宜设。吴回司方，纯阳布畼。服絺饮水，随阴而凉。此时为饼，莫若薄壮。商风既厉，大火西移。鸟兽氄毛，树木疏枝。肴馔尚温，则起溲可施。玄冬猛寒，清晨之会，涕冻鼻中，霜凝口外，充虚解战，汤饼为最。然皆用之有时，所适者便。苟错其次，则不能斯善。其可以通冬达夏，终岁常施。四时从用，无所不宜。唯牢丸乎？

尔乃重箩之麮，尘飞雪白；胶黏筋䵑，䐧溔柔泽。肉则羊膀豕肋，脂肤相半，脔如蜿首，珠连砾散。姜株葱本，蓬切瓜判，辛桂剉末，椒兰是畔，和盐漉豉，揽和樛乱。于是火盛汤涌，猛气蒸作，攘衣振掌，握搦拊搏。面弥离于指端，手萦回而交错。纷纷馺馺，星分雹落。笼无迸肉，饼无流面，姝媮咧敕，薄而不绽，巂巂和和，䑋色外见，弱如春绵，白如秋练。气勃郁以扬布，香飞散而远遍。行人失涎于下风，童仆空嚼而斜眄。擎器者呧唇，立侍者乾咽。

尔乃濯以玄醢，钞以象箸。伸要虎丈，叩膝偏据。槃案财投而辄尽，庖人参潭而促遽。手未及换，增礼复至。唇齿既调，口习咽利。三笼之后，转更有次。
雪夜同胡伯贤宿东林寺
欧大任（明代）

山僧留客解征鞍，虎笑溪桥鹤绕坛。两寺疏钟云壑暝，万峰积雪石门寒。

夜深窗竹惊频折，腊尽溪梅落未残。却望屏风飞瀑下，何时还共醉中看。
清平乐 与柔嘉娣宿河渚看梅
钱凤纶（清代）

乳莺初啭。晓梦梨云断。朝日蓬窗创一线。个里春光偷换。

惜春莫为春愁。罗浮更约重游。记取连床絮语，梅花深处山楼。
无题二首 其二
刘涣（宋代）

鬓薄松松绿雾凉，春风点额麝香黄。背人扑得双蝴蝶，蒲扇蔷嶶露水香。
端午内中帖子词·夫人阁
王珪（宋代）

偶从选人侍仙都，歌舞常承玉殿呼。
欲谢君恩却无语，心前笑指赤灵符。
自颍上归再题寺壁二绝
刘涣（宋代）

颠倒儒冠二十春，归来重喜访僧邻。
千奔万竞无穷竭，老竹枯松特地新。
西湖游什四首 其一
何吾驺（明代）

不见西湖二十年，重来还似剡溪船。新添绿柳苏堤月，半幅孤亭鄂庙烟。

箫鼓送残都逝水，豪华如梦又前川。扁舟岂必功成后，乞得閒身也自仙。
自规
陆游（宋代）

老疾今俱至，艰难亦备更。
个中无障蔽，何处欠光明？一日能用力，三年亦有成。
修身在我尔，勉勉尽余生。
祝英台近
李彭老（宋代）

载轻寒、低鸣橹。十里杏花雨。露草迷烟，萦绿过前浦。青青陌上垂杨，绾丝摇佩，渐遮断、旧曾吟处。

听莺语。吹笙人远天长，谁翻水西谱。浅黛凝愁，远岫带眉妩。画阑闲倚多时，不成春醉，趁几点、白鸥归去。
句
李坚（宋代）

勿讶韦郎夸酷似，情知苏子赋归来。
杯盘吟
邵雍（宋代）

林下杯盘大寂寥，寂寥长愿似今朝。
君看击鼓撞锺者，势去宾朋不易招。
溪边钓船
牟巘五（宋代）

莫出前溪去，随宜下钓钩。
风波苦不恶，鲈鳜满船头。
答方佑甫感怀见示之作
韩维（宋代）

壮士何憔悴，寒郊独掩扉。
有亲垂素发，为客化缁衣。
风雪灯生晕，尘埃剑失威。
多惭佳句赠，无寥助骞飞。
连雨即事
赵蕃（宋代）

官居如穴还如巢，数简编竹仍结茅。
淫霖更值七八月，凉冷不待秋冬交。
岂惟寒近感蟋蟀，更为役久悲蟏蛸。
偶兹得句付排闷，懒复多言强解嘲。
题徐庆超春波洗砚图 其一
梁章钜（清代）

楼船横海纪殊勋，缓带轻裘又见君。一片绿波朝涤砚，满堂红烛夜论文。

传来去病真无敌，写入丹青更不群。燕颔虎头奇相在，凌烟褒鄂漫风云。
上元夜萧学士老师招饮绿野堂 其二
欧必元（明代）

千层火树灿明霞，百子灯悬夜夜花。真箓似同弘景宅，牙签还识邺侯家。

庭开棣萼分吴苑，产有龙驹自渥洼。不是苍生望霖雨，微云那遣月华遮。
闻胡人入寇
詹初（宋代）

老来不忍闻征战，征战偏从老岁闻。
静里追思生乱者，令人无语对斜曛。
代上杨诚斋
程珌（宋代）

杜陵已醉老坡仙，生后百年恨不及。
那知开眼大江西，突兀见公正冠帻。
凛然清风不可攀，千载懦夫毛骨粟。
暇时略吐胸中云，坐使九霄成五色。
未辨执乐三千指，不计酒材七百石。
落然收宝入丹田，归省庐阜千寻碧。
那知城裹住相如，但信城东有太白。
一时馀子皆鷁退，家有诸郎傅正胍。
世尘千劫都磨尽，独有诗缘渺亡极。
天欲留公在世间，管领风月长为客。
彩凤一鸣天地静，安得微吟容晚出。
巨止青山吞泽芥，许投顽石博拱璧。
先丘宰木已参天，幽碣未刊但惕夕。
鲁山四绝先李文，谊贯幽胆光存殁。
先生匹素不可辜，傥得烟云生勃郁。
化为匹锦授丘迟，磨钝为铦希万一。
要是人贫常熟书，非关卖菜复求益。
讵敢限字如昔闻，小大当唯意所适。
庶几挂在露寒堂，琅然一读意一释。
不须点白鱠松鲈，解衣卧听歌赤壁。
颂古二首 其二
释普鉴（宋代）

你若无心我也休，鸳鸯帐里懒抬头。家童为问深深意，笑指纱窗月正秋。
荆门病中雨后书怀寄幕中知己
齐己（唐代）

病根翻作忆山劳，一雨聊堪浣郁陶。心白未能忘水月，

眼青独郁见秋毫。蝉声晚簇枝枝急，云影晴分片片高。

还忆赤松兄弟否，别来应见鹤衣毛。
奉和幸大荐福寺（幸即中宗旧宅）
李乂（唐代）

象设隆新宇，龙潜想旧居。碧楼披玉额，丹仗导金舆。
代日兴光近，周星掩曜初。空歌清沛筑，梵乐奏胡书。
帝造环三界，天文贲六虚。康哉孝理日，崇德在真如。
自龙湫出灵岩
戴栩（宋代）

四山奇更峭，外看未知山。
藏此千峰在，多应一壑间。
飘湍洗云骨，灵异出人寰。
埋没尚多有，寄言榛与菅。
闺情 倦绣
张玉娘（宋代）

绿窗春睡起常迟，绣罢鸳鸯听子规。斜倚睡屏閒怅望，慵临鸾镜独支颐。

工馀綵线日空永，愁伴珊瑚梦已违。细数目前花落尽，伤心都付不言时。
适楚次徐城
钱起（唐代）

去家随旅雁，几日到南荆。行迈改乡邑，苦辛淹晦明。

畏途在淫雨，未暮息趋程。穷木对秋馆，寒鸦愁古城。

迷津坐为客，对酒默含情。感激念知己，匣中孤剑鸣。
过吴生夜饮作方徐茅王诸少同集 其二
胡应麟（明代）

偶挟荆高伴，过从趁晚凉。飞觞临广陌，秉烛坐虚堂。

万事消诗癖，孤踪剧酒狂。兴来频散发，宇宙入高阳。
庭前枯树诗
孙万寿（隋代）

当时金谷里，昔日平陵东。布叶俱承露，开花共待风。

摇落一如俱，容华遂不同。庭前生意尽，井上蠹心空。

匠者无劳顾，拥肿难为功。
五禽言（并叙）
苏轼（宋代）

梅圣俞尝作《四禽言》。
余谪黄州，寓居定惠院，绕舍皆茂林修竹，荒池蒲苇。
春夏之交，鸣鸟百族，土人多以其声之似者名之，遂用圣俞体作《五禽言》。
使君向蕲州，更唱蕲州鬼。
我不识使君，宁知使君死。
人生作鬼会不免，使君已老知何晚。
（王元之自黄移蕲州，闻啼鸟，问其名。
或对曰：“此名蕲州鬼。
”元之大恶之，果卒于蕲。
）南山昨夜雨，西溪不可渡。
溪边布谷儿，劝我脱破礻夸。
不辞脱袴溪水寒，水中照见催租瘢。
（士人谓布谷为脱却破袴。
）去年麦不熟，挟弹规我肉。
今年麦上场，处处有残粟。
丰年无象何处寻，听取林间快活吟。
（此鸟声云：麦饭熟，即快活。
）力作力作，蚕丝一百箔。
垅上麦头昂，林间桑子落。
愿侬一箔千两丝，缫丝得蛹饲尔雏。
（此鸟声云：蚕丝一百箔。
）姑恶姑恶，姑不恶，妾命薄。
君不见东海孝妇死作三年乾，不如广汉庞姑去却还。
（姑恶，水鸟也。
俗云妇以姑虐死，故其声云。
）
察罕布哈教授满别
陆文圭（元代）

小却官虽晚，先登艺最优。文章九州外，科目万人头。

桂折金天月，芹空泮水秋。澄清赖君辈，宪府正旁搜。
将至京口先寄孙少述并呈晏子俞
沈遘（宋代）

为郡无闻困米盐，先生有道独幽潜。豫章因甚尊徐孺，益部何幽诎蜀严。

已脱簿书身自放，肆寻山水意宁厌。京江最欲方洋处，愿从屏星卷画幨。
暑雨言怀和潘倅十八韵
韦骧（宋代）

暑雨应时至，年来民气和。池塘假滟滪，畎亩小滹沱。

跧缩栖梁燕，淋浪贴水荷。一番新涤垢，何处不盈科。

旦市犹无迹，寒门愈可罗。庭柯均见濯，檐溜独成波。

猎子愁收弋，田翁喜荷蓑。蜂衙忘刻候，蛙吹恣吟哦。

箧恨书生蠹，场忧麦化蛾。凉风飒以度，清兴迥然多。

公退书帷寂，诗馀道服拖。虽非侔击玉，仅可比鸣鼍。

屡促低弦轸，频倾浊酒蠡。自存惟浩气，兼养类菁莪。

衣葛疏仍补，羹藜淡不鹾。百瓴舒足力，六字习心呵。

未有焚鱼兴，宁为扣角歌。兹辰拜高咏，适足慰蹉跎。
晚秋农家
陆游（宋代）

疏沟架略彴，拾瓦叠浮屠。
既画菘韭畦，遂营瓜芋区。
豉香吴盐白，饱计已有余。
扪腹笑自贺，无羊败吾蔬！
谢久轩蔡先生惠墨九首
姚勉（宋代）

巍巍无极翁，昌代正学祖。
生从道州地，如孔出姬鲁。
西山道州派，上接濂溪武。
天意岂偶然，真传绍先古。
早秋月夜
雍陶（唐代）

身闲伴月夜深行，风触衣裳四体轻。

为见近来天气好，几篇诗兴入秋成。
哭李别驾
顾况（唐代）

故人行迹灭，秋草向南悲。不欲频回步，孀妻正哭时。
东郭襟咏十首 其九 石庭
王汝玉（明代）

石庭平且敞，规制非雕凿。家僮频扫净，留待閒花落。
醉吟五首
方回（元代）

窃评先民诗，尚复有长短。
后进与兹事，我意终不满。
语言岂不工，良欠旨意远。
音节混淫哇，气习泥季晚。
顾于五柳公，独左为刘袒。
异哉晋宋间，有此昭华管。
日以酒酹之，一□或百返。
赠李用之
种道人（宋代）

道用元未是，再至却须成。
但看西行日，归来一饷荣。
送晦翁十首
王阮（宋代）

去年民食十分灾，一力先生尽救回。
今日手攀辕下者，人人都自翳桑来。
次余空夫侍御
林光（明代）

解带风轩小坐时，雨馀花草正撩诗。淋漓墨汁书乘醉，屈曲荷撩酒及迟。

握手倾心非偶事，忘形如我是何谁。官閒自笑无羁绊，踏月归来亦不辞。
三山矶
孔武仲（宋代）

矶下长川欲倒流，江豚出没水禽浮。
凭谁为告诗仙道，今到青天尽处游。
立春帖子·皇后阁
周必大（宋代）

何事新春胜旧春，阴阳顺序国安荣。
坤元永赞乾元大，月色常修日色新。
宣和甲辰岁开十日予欲束衣随淮水东下锦官常
释正觉（宋代）

蔬肠那著一星愁，但觉春眠粥似稠。
梦外寻盟何处是，荻洲稚子绿排头。
送贺秘监归会稽诗
魏盈（唐代）

东门挂冠处，西汉祖筵开。乃是黄庭老，言辞丹阙来。

方称四皓德，更仰二疏才。今日青溪路，何时谒帝回。
读沈道初炼师诗稿
水上善（清代）

醉后帘垂人寂静，梦馀香袅意萧骚。新诗莫与他人读，只恐西泠纸价高。
题神霄宫清心轩
王扩（金朝）

纷纷百虑自心生，方寸清来百虑平。未了此心私自笑，更忧时世欲澄清。
挽宋柳州绶
赵蕃（宋代）

少陵在大历，涪翁在元佑。
相去几百载，合若出一手。
流传到徐洪，继起鸣江右。
遂令风雅作，千载亡遗究。
猗欤宋柳州，有志诸公后。
作诗匪雕琢，气质先忠厚。
锐锋深自敛，至宝不轻售。
行年且半百，才为峤南守。
峤南山水佳，中州未曾有。
慨然远游意，不惮万里走。
下车甫朞年，已上政成奏。
无何天作孽，一病药莫捄。
跖寿回乃夭，天理果大谬。
诸郎有家法，处己知孝友。
崎岖穷川陆，寓郡还公匶。
卜龟得安宅，厥后斯云覆。
自怜踪迹脱，敢叙亲且旧。
作诗写余哀，清泪空如{上雨下溜}。
念奴娇 同范汝受旅病戏遣
陈世祥（清代）

萧寥僧舍，算两人佳趣，穷愁千斛。立踬行僵无是处，鬼曰其穷未足。

二竖揶揄，膏肓可据，共煽穷愁独。看教尪瘠，欹床而扪枯腹。

也只几首新词，描愁写怨，便折平生福。谁者中黄真起痼，一匕不劳参茯。

鸡距能花，鱼肠自吼，起舞何须蹴。咄来而鬼，乃以余为形梏。
归欤老秋
陈造（宋代）

已办求田问舍谋，登临那复更悲秋。
蟹肥与客争先把，稻熟催儿彻晚收。
霜后峰峦添峭措，波间鸥鹭剧风流。
寰中胜处天应惜，付与痴儿只暗投。
上巳日忆江南禊事
张志和（唐代）

黄河西绕郡城流，上巳应无祓禊游。

为忆渌江春水色，更随宵梦向吴洲。
茅亭观雨中杏花得中字
韦骧（宋代）

茅亭高对杏花丛，漠漠阴云小雨中。蜀锦濯来添润色，燕脂洗雨变轻红。

幽香肯怯残梅妒，腻艳尤便弱柳笼。不放晴阳老芳态，令人曲意度春工。
拜先君墓
姚镛（宋代）

次第瞻山看水流，夜台中閟忆三秋。新松成行如人长，老鹤无三似我愁。

僧奉晨昏惟茗供，儿悲霜露只蘋羞。结庐终岁关心事，怊怅钟声出暝楼。
和李民载梅花二首
吴芾（宋代）

独坐无聊感岁华，骚人忽寄一枝花。
虽无素手簪罗髻，已觉春生野老家。
同许从道登琼翠阁
刘过（宋代）

清潭石洞游俱偏，最后来寻此阁遨。
树木满林成芘荫，溪山围县恰周遭。
结交有味贫何害，薄酒虽村饮亦豪。
明日重阳吾未去，更於何处可登高。
游虎潭
陆若济（宋代）

崖悬怯吾顾，潭空沁我心。
匪斯涉游趣，敬慎识官箴。
送李运使学士赴阙十咏 其五
赵抃（宋代）

传姻联世美，振玉擅家声。南楚聊均逸，东皋亦劝耕。

察廉无遁物，刺举有能名。宣室今前席，宁庸羡贾生。
晚坐和韵
仲并（宋代）

篇篇振玉妙玲珑，字字春风和气中。
安得居家无一事，搜吟日日与君同。
大司徒毕堂翁老年伯蒙恩予告敬赋
赵嗣芳（明代）

勇退初衣遂，孤标夐绝尘。风云扶正气，海岱毓名臣。

有念皆谋扶，无营但致身。贤声蜚李郡，起草动枫宸。

网释苏凋瘵，波宽纵涸鳞。豸绣关河遍，恩威电露匀。

圣朝资弼亮，百辟藉陶甄。鹊印清戎索，鹓班领缙绅。

津门擎一柱，社稷倚□□。喉舌阶愈峻，度支绩转新。

中外抢多务，南北共忧贫。大都商铢两，岂有粟红陈。

简括匠心计，节缩总眉颦。叫阍杜鼠雀，握算廪军民。

何以念松菊，□□想鲈莼。引年非洛社，高卧巳沧滨。

岩云生佩剑，海月伴垂纶。徙倚丹经在，行吟绿绮亲。

紫芝餐作饵，黄绮结为邻。野水横舟舰，物望属松筠。

愿言高赤舄，珍重待蒲轮。
余自流江将归南溪刘先生亦还珠林赋此别伯昂诸友
萧翀（明代）

白苎明春雪，清尊注晚霞。客行天共远，人醉月初斜。

武岫神仙宅，珠林处士家。东归三十里，好为寄梅花。
晨起 其二
张耒（宋代）

中宵爽气入衾裯，檐雨浪浪晓末收。三伏炎歊扫除尽，待教明月放清秋。
题玉镂戏婴图
弘历（清代）

巧以峚山质，还成玉笋姿。天机活泼处，引我少怀思。
上刘计使
陈元晋（宋代）

水心吾师今昌黎，如椽巨笔光虹蜺。
先公潜德粲版，却恨不识嵇中散。
九苞五彩丹穴雏，不巢阿阁翔海隅。
南来只影方自笔，天假之逢挹光耀。
一寒顿坐春温，贱子亦许扳龙门。
子期九原不可叫，筝琶纷纷不同调。
明公派自南轩来，祗今砥柱狂澜回。
一麾两节岭南北，尽是周程旧敭历。
书生疆附善类心，莫道冶跃非祥金。
偶然短簿令公喜，上下云龙固其志。
山谷昔见苏长公，自比小草依长松。
牵聊名字香闻素，未必今不如古。
次韵斯远重别六言四首
赵蕃（宋代）

不惮舆篮百里，要成对榻深论。
论自衷怀易感，况因远别伤魂。
吴涧泉韩仲止二首
戴复古（宋代）

雅志不同俗，休官二十年。
隐居溪上宅，清酌涧中泉。
慷慨伤时事，凄凉绝笔篇。
三篇遣稿在，当并史书传。
苦雪
刘敞（宋代）

积雪冥冥春不淹，流光骤去十之三。根拳枝折物可念，衣敝履穿吾自堪。

天枢回环错寒燠，地轴开阖差朔南。乾坤密移世莫测，安得辨士能剧谈。
远游庵
吴仕训（明代）

侍讲传声重，游仙逸气多。石能移北海，庵不到东坡。

古道馀残碣，秋山满薜萝。此中最清胜，无奈岁寒何。
荷花
何中（元代）

曲沼芙蓉映竹嘉，绿红相倚拥云霞。生来不得东风力，终作薰风第一花。
偈三首 其二
释元静（宋代）

行年七十老躘踵，眼目精明耳不聋。忽地有人欺负我，一拳打倒过关东。
舟中坐读鸢飞鱼跃
王遂（宋代）

欲晦又明天外山，水边鸥鸟去复还。
流行尽是鬼神迹，妙处不在鸢鸟间。
寄白阁默然
姚合（唐代）

白阁峰头雪，城中望亦寒。高僧多默坐，清夜到明看。

世上无诸苦，林间只一餐。尝闻南北教，所得比师难。
短歌行，送祁录事归合州，因寄苏使君
杜甫（唐代）

前者途中一相见，人事经年记君面。后生相动何寂寥，

君有长才不贫贱。君今起柁春江流，余亦沙边具小舟。

幸为达书贤府主，江花未尽会江楼。
浩初上人见贻绝句欲登仙人山因以酬之
柳宗元（唐代）

珠树玲珑隔翠微，病来方外事多违。

仙山不属分符客，一任凌空锡杖飞。
灵岩送别琢吾
于慎行（明代）

山馆夜不寐，起视明星微。北斗挂楹牖，天河垂欲晞。

客行一何遽，申旦从此辞。十年聊一晤，此后长相思。

斗酒不得醉，涕下沾裳衣。君如山上云，作雨弥天施。

我如涧中石，抱此不化姿。浮沈各有以，本自相因依。

寸心苟不渝，安在合与离。愿言保黄发，待子成功归。
颂古五首 其四
释居简（宋代）

剑下十分真，难藏独露身。江流石不转，独有蕴空名。
谢童志道书
陈著（宋代）

相逢一岁一开怀，不奈匆匆两望赊。
缄口已生愁里棘，共镫空望梦中花。
芳林丹桂君须折，厄闰黄杨我自嗟。
犹喜鄮峰云一叶，故教风里到天涯。
和同年春日韵五首
袁说友（宋代）

伤心客里子规啼，自笑情怀更小儿。
短策强随杨柳去，归来却喜燕衔泥。
丁巳春言事四归和朱子云赐诗韵
姚勉（宋代）

鲤鱼书来上谁字，斗牛光中湖海士。
梅花腊雪曾会面，桃李春海一弹指。
剥书得诗意雄杰，钟吕惊闻筝笛耳。
懦夫有闻气可作，奸谀未诛神已死。
奴唇争笑乃独否，我心有同固如此。
君家请剑攀折槛，远胜衣绣夸归里。
立朝日少谏多藁，况有竹林老夫子。
百年易了富与贵，万古不磨天此理。
笑骂从渠官欲好，妻凄羞人身不耻。
获禽一朝固可十，天下良工安肯诡。
古人寥寥今不见，举世滔滔此皆是。
蛾眉方遭众发嫉，足音忽动空谷喜。
我欲净洗后土泥，子为快挽天河水。
转调二郎神（思归寄柳州）
张孝祥（宋代）

秋满离源，瘴云净、晓山如簇。动远思、空江小艇，高丘乔木。策策西风双鬓底，晖晖斜日朱栏曲。试侧身、回首望京华，迷南北。

思归梦，天边鹄。游宦事，蕉中鹿。想一年好处，砌红堆绿。罗帕分柑霜落齿，冰盘剥芡珠盈掬。倩春织、缕鲙捣香齑，新篘熟。
游清潭吕资益蟠谷绝·含晖
刘过（宋代）

湿云将雨过溪东，石涩滩鸣水势雄。
忽作晚晴秋更好，月来林外透玲珑。
郊行示友人
陈翊（唐代）

水开长镜引诸峦，春洞花深落翠寒。

醉向丝萝惊自醒，与君清耳听松湍。
小雪
无可（唐代）

片片互玲珑，飞扬玉漏终。乍微全满地，渐密更无风。

集物圆方别，连云远近同。作膏凝瘠土，呈瑞下深宫。

气射重衣透，花窥小隙通。飘秦增旧岭，发汉揽长空。

迥冒巢松鹤，孤鸣穴岛虫。过三知腊尽，盈尺贺年丰。

委积休闻竹，稀疏渐见鸿。盖沙资澶漫，洒海助冲融。

草木潜加润，山河更益雄。因知天地力，覆育有全功。
和集贤刘学士早朝作
白居易（唐代）

吟君昨日早朝诗，金御炉前唤仗时。烟吐白龙头宛转，

扇开青雉尾参差。暂留春殿多称屈，合入纶闱即可知。

从此摩霄去非晚，鬓边未有一茎丝。
再用前韵一首
王阮（宋代）

已无功业上凌烟，且泛扁舟逐计然。
自喜兹游胜平日，不知今夕是何年。
横空蝃蝀聊欹枕，满袖婵娟永共船。
同社贤豪多载酒，坐添清兴浩远边。
寄秦按察滇中
胡思敬（清代）

词客南迁雁未来，百年怀抱向谁开。遥瞻爨玩行师地，颇惜承明著作才。

三策平边官豸节，一言耸听失乌台。水曹诗事谁能说，回首觚棱有百哀。
长相思
马定国（金朝）

历历春阳被群木，白沙浅水明如鹄。结庐聊可障雨风，学道未能充耳目。

故人家居紫翠傍，枳篱日落青山长。岁云晏矣不可见，望尽楚天飞鸟行。
南斋即事
朱弁（宋代）

频年行役梦庭闱，陟岵常嗟脚力疲。每诉酒巡嫌客恶，力营官事笑儿痴。

云山幸不持钱买，花竹何妨带雨移。此味责人元未识，恐缘诗好被渠知。
水调歌
佚名（宋代）

两只补天手，一片济时心。信道相门再相，现此宰官身。涤洗乾坤都了，填压华戎既定，治世庆升平。中外为冠冕，闻望耸簪缨。
星昴降，蓬矢挂，属芳辰。黄阁一秋来早，明日又三旬。庭戏莱衣双桂，砌列谢兰无数，廊庙会风云。愿衍庄椿算，长沛傅岩霖。
仲昭竹为湛公题
张宁（明代）

萧飒秋声满渭川，深沉诗思入湘渊。遥知一径通幽日，曾共山僧听雨眠。
别宜春柯宰
彭龟年（宋代）

秋风掠梧桐，岁月去如掷。
功名趁强健，君子有行役。
朝家政急贤，黼座不满席。
巍巍庙堂望，留客良独惜。
谁为君兰言，亦有子公力。
居然怀墨绶，欢喜动颜色。
宰邑世情难，指作富贵厄。
公尝为我言，百里岂摈斥。
虽无槐鼎贵，均是代天职。
人方事趣办，声誉已赫赫。
公独安其常，容与不可迫。
静观物议定，岂止较寻尺。
愿公充此心，寿此一世脉。
行行见天子，清问下文石。
区区尝试语，要不若亲历。
公看江南贫，此岂州县责。
送商筑叟赴南省
史浩（宋代）

少微烨烨瑞光开，壮士昂头出草莱。健笔伫倾三峡水，晴空争听一声雷。

恩承淡墨金门启，宴锡奇花玉女栽。预想春风掉归鞅，西郊翠霭上衣来。
奉和 其三
夏竦（宋代）

汉武将从禅，须如亟释兵。甘泉诚毖祀，乔岳纪尊名。

加礼崇休祉，修封盖号荣。岂同承帝箓，肆觐正权衡。
醉公子 题轩外竹
唐元观（清代）

庭栽千个绿，好把南华读。我爱此君幽。琅玕戛玉钩。

寄情时觅句，枕瑟常眠里。破壁长孙枝，思君十二时。
奉和于司空二十五丈新卜城南郊…奉献兼呈李裴相公
权德舆（唐代）

一德承昌运，三公翊至尊。云龙谐理代，鱼水见深恩。

别墅池塘晓，晴郊草木蕃。沟塍连杜曲，茅土盛于门。

卜筑因登览，经邦每讨论。退朝鸣玉会，入室断金言。

材俊依东阁，壶觞接后园。径深云自起，风静叶初翻。

宰物归心匠，虚中即化源。巴人宁敢和，空此愧游藩。
留别凝碧轩园中草木再叠前韵
黄绍弟（清代）

小园草树称萧閒，手抚庭柯绿未删。身世巢鹪聊此寄，门庭罗雀不妨关。

落梅送客应伤别，丛桂留人似乞还。辜负故乡松菊约，结庐相对集云山。
蝶恋花·春暮
曾廉（清代）

落尽庭花春色暮。湘竹帘开，款款微风度。莲沼欣将泉水注。

未款山上泉来处。

把镜朝来私自觑。何事匆匆，苦要临邛去。独拨盘香烟几缕。

窗前鹦鹉閒无语。
拟寒山寺 其一一一
释怀深（宋代）

有求皆是苦，众生须要求。因名忘性命，为利起戈矛。

不足无时足，知休真下休。死生呼吸至，无人替汝愁。
寂居蓟门岁聿云暮爰睹栖鸟怅然兴怀和归鸟四章
陈履（明代）

嗟嗟倦鸟，夕投风林。岂无故栖，远隔云岑。欲求友声，孰明其心。

聊尔戢翼，息此丛阴。

嗟嗟倦鸟，载鸣载飞。云霄既遐，霜林焉依。顾瞻南枝，矢言遄归。

求匹时雏，庶几靡遗。

嗟嗟倦鸟，从风徘徊。无心高翔，愿言卑栖。安得旧侣，同声和谐。

爰止邱隅，惬哉夙怀。

嗟嗟倦鸟，集于霜条。伊昔春明，园列荣标。振羽翩翩，鸣声交交。

今如之何，奋翼为劳。
紫云曲
田锡（宋代）

沈沈鸾殿垂珠箔，祥烟瑞气含楼阁。
三十六宫明月中，夜静无风花自落。
宝屏珠帐一梦时，灵仙初降趋丹墀。
烟衣霞绶赤瑛佩，钧天乐部前参差。
合奏铿锵向金屋，云是仙乡紫云曲。
朱弦远召舜湘灵，凤管应呼秦弄玉。
天汉星流夜既阑，露零珠树彤庭寒。
芙蓉枕上梦初觉，犹闻庭际声珊瑚。
上晓五音十二律，仙曲记持心历历。
金线龙头红玉笛，新声吹得情飘逸。
应是夔襄乐府魂，翻得雅音闻至尊。
俾与霓裳羽衣曲，递相奏向梨花园。
和赵国兴访萧氏草堂
陈文蔚（宋代）

四野山围面面屏，何人结屋趣方成。
好风吹过半湖碧，白鸟飞边一点明。
乘举半春携酒约，隔山遥夜读书声。
买邻为爱茅斋近，试倩诗人状此情。
挽友
陈颜（宋代）

去与来相引，修随短共旋。
只争生有骨，方信死无权。
老友身前法，文章觉后圆。
知君能悟此，哭唁一徒然。
国清寺泉时有绿蟾蹲崖石西
高似孙（宋代）

崖腰溜清水，素光摇玉宇。
其阴透碧海，有石如砥柱。
心知老龙透，直入蓬莱府。
仙云荡凉润，积雪明深乾。
阴阳若在兹，嘘吸多成雨。
孤花棲暗芳，瘦木垂梢古。
娟娟绿蟾蜍，曾识广寒女。
深疑珠宫物，内敬不敢侮。
山僧惜一茶，自碾仍自煮。
相从有觉意，两悟无凡语。
欲分鲜花屏，稍筑松风庑。
铜瓶取明月，洗此文字苦。
石邦秀侍御再按陕西乃弟翰检先生索赋 其一
顾清（明代）

又见皇华映陕郊，遗民应念使君劳。关河尚有风尘警，弹压还须在绣袍。
简知章
李处权（宋代）

野老元同社，柴门不上关。
喜君捐俗事，令我破愁颜。
宿雨生流水，春云媚远山。
何当事鸡黍，把酒坐忘还。
浣溪沙
顾夐（五代）

春色迷人恨正赊，可堪荡子不还家，细风轻露著梨花¤

帘外有情双燕扬，槛前无力绿杨斜，小屏狂梦极天涯。

红藕香寒翠渚平，月笼虚阁夜蛩清，塞鸿惊梦两牵情¤

宝帐玉炉残麝冷，罗衣金缕暗尘生，小窗孤烛泪纵横。

荷芰风轻帘幕香，绣衣鸂鶒泳回塘，小屏闲掩旧潇湘¤

恨入空帏鸾影独，泪凝双脸渚莲光，薄情年少悔思量。

惆怅经年别谢娘，月窗花院好风光，此时相望最情伤¤

青鸟不来传锦字，瑶姬何处锁兰房，忍教魂梦两茫茫。

庭菊飘黄玉露浓，冷莎偎砌隐鸣蛩，何期良夜得相逢¤

背帐风摇红蜡滴，惹香暖梦绣衾重，觉来枕上怯晨钟。

云澹风高叶乱飞，小庭寒雨绿苔微，深闺人静掩屏帷¤

粉黛暗愁金带枕，鸳鸯空绕画罗衣，那堪孤负不思归。

雁响遥天玉漏清，小纱窗外月胧明，翠帏金鸭炷香平¤

何处不归音信断，良宵空使梦魂惊，簟凉枕冷不胜情。

露白蟾明又到秋，佳期幽会两悠悠，梦牵情役几时休¤

记得泥人微敛黛，无言斜倚小书楼。暗思前事不胜愁。
襄邑道中
陈与义（宋代）

飞花两岸照船红，百里榆堤半日风。
卧看满天云不动，不知云与我俱东。
读成季近诗慨然有怀诸人 其一
韩淲（宋代）

近来诗句无人道，犹得章泉与栗斋。寂寂南豅霜雪里，一枝梅蕊又能佳。
次韵志归十首
方回（元代）

书盍多多读，诗须细细评。
后生才染指，半道遽寒盟。
直取珊瑚出，宁争熠燿明。
伯牙弦已绝，举世喜筝声。
过玉山庄居
张埴（宋代）

樵路交行石，人家半住云。
向来披野服，曾到醉山樽。
虎迹沿波见，鸡啼隔树闻。
白头离乱日，只认是桃源。
车行济州道中即事
汪梦斗（宋代）

客里休歌行路难，未容归梦绕江南。荆筐蔽弩人媒雉，桃叶悬江女饭蚕。

故国山河今尚在，残春道路暑先酣。新诗收拾中州事，归与乡人细细谈。
游翠屏山志感
邵墩（清代）

天匠铸山骨，如龙蜿蜒附。群峰触类长，屈指难悉数。

四围作屏翰，一线斜通路。蹑磴上烟丛，林莽曲回互。

圣泉沁心脾，岚翠黏衣屦。名区得名人，岩石乃成趣。

溯昔有宋时，先世曾此住。窝仍安乐名，疑有鬼神护。

渺矣人风遥，忽焉佛日度。贝梵及钟鱼，历朝朝暮暮。

甘棠剪且伐，谁为美嘉树。祠宇家无哗，谁为奉香炷。

生前磊落者，定无毫发忤。释耶与老耶，初不碍儒素。

不同归幻尘，孰似此侨寓。当共青山色，今古长如故。
平原郡王南园诗二十一首·照香
姜特立（宋代）

华池岛屿屹中间，花大毵毵水一环。
恰似诸姬梳洗罢，一时窥镜弄娇颜。
尘土黄 译
刘次庄（宋代）

妾本倡家子，笄鬟擅容止。名隶倡籍中，生倡即倡死。

物势本从权，情恩亦遂迁。一朝官长怒，独抱锦衾眠。

日暮倚高楼，青丝系白马。岂不谢慇勤，汪汪泪盈把。

万感自有因，无容遽相亲。请君促金勒，妾愿看飞尘。
揽秀台观月
周密（宋代）

吟到危梯最上层，天空星斗入杯明。游心寥廓生虚白，与世周旋忌独清。

冰雪四山皆月色，宫商一片是秋声。广寒今夕知何夕，欲驾银桥上玉京。
乱后寄正仲因念如斋枢相朔漠音耗
舒岳祥（宋代）

山人水南北，别业瀼东西。
落叶屏风石，斜阳水碓溪。
门荒翟公雀，野迥孟尝鸡。
枢相徂沙漠，酸风万里迷。
山行二首
韩元吉（宋代）

晴日烘林百草香，杖藜徐步兴何长。
残花的皪明幽径，老笋参羞出断墙。
草堂寺
何景明（明代）

昔读高僧传，今看胜地形。院寒留桧柏，殿古落丹青。

宝塔参遗影，荒台问译经。驻车春日暮，散步出林坰。
戏赠姚侍御
丁仙芝（唐代）

繁霜晓幕鸣柏乌，待子兽炭然金炉。重门启锁紫髯胡。

新披骢马陇西驹，头戴獬豸急晨趋。明光殿前见天子，

今日应弹佞幸夫。
甲子秋八月偶思出游往往累日不能归或远至傍县凡得绝句十有二首杂录入稿中亦不复诠次也 其九
陆游（宋代）

市楼嘈𡂐知丰岁，驿树轮囷傲早霜。六十年间凡几到，剩沽新酒对斜阳。
十山歌呈太守胡平一
杨万里（宋代）

说似行人且细听，螺冈门外莫宵征。
前头石斧韩婆岭，第一单身不要行。
六么令·痴云翦叶
周密（宋代）

痴云翦叶，檐滴夜深悄。银城飞捷翠垅，占祥丰年报。白战清吟未了。寒鹊惊枝晓。鹤迷翠表。山阴今日，醉卧何人问安道。交映虚窗净沼。不许游尘到。谁念絮帽茸裘，叹幼安今老。玉鉴修眉未扫。白雪词新草。冰蟾光蛟。梅心香动，闲看春风上琼岛。
离升州作
王安石（宋代）

相看不忍发，惨澹暮潮平。
语罢更携手，月明州渚生。
感兴二十七首 其十九
方一夔（宋代）

昔闻楚山人，服毳而冠鹖。危坐古松根，不饥亦不渴。

颜色白如玉，千岁如电抹。我行不惮远，晨去披裋褐。

平生恋着心，恩爱资妙割。开口谅来意，丹鼎分圭撮。

相看语未了，冉冉翔木末。归来问故人，云山渺空阔。
题杂书卷六言三首 其一
刘克庄（宋代）

小雅衰周所作，二南治世之音。子虚失之誇大，太玄文以艰深。
消暑楼诗
崔载华（唐代）

卷帘对斜桥。
促刺词
徐集孙（宋代）

促刺复促刺，劝织声转剧。
小妇跣雨采桑归，大姑煮雪抽丝绎。
辛勤欲织御寒衣，朝暮惟恐不盈尺。
织成门外迫催租，不了输租仍卖綌。
妇姑对泣儿号寒，更无可补儿衣隙。
帛暖本拟代綌寒，卖綌寒来愈无策。
促刺兮，促刺兮，
劝人织兮织何益。贮之金屋是何人，
重重绫锦饰珠璧。
冬日书怀四首
王炎（宋代）

客来倦捉麈，客去徐挟书。
儿曹厌官冷，数问何时归。
岂知庇风雨，未办蜗牛庐。
老我怀百忧，又自一解颐。
雨流木偶行，久矣无定居。
子产不毁乡校
左丘明（先秦）

郑人游于乡校，以论执政。然明谓子产曰：“毁乡校，何如？”子产曰；“何为？夫人朝夕退而游焉，以议执政之善否。其所善者，吾则行之；其所恶者，吾则改之。是吾师也，若之何毁之？我闻忠善以损怨，不闻作威以防怨。岂不遽止？然犹防川：大决所犯，伤人必多，吾不克救也；不如小决使道，不如吾闻而药之也。”然明曰：“蔑也今而后知吾子之信可事也。小人实不才。若果行此，其郑国实赖之，岂唯二三臣？”

仲尼闻是语也，曰：“以是观之，人谓子产不仁，吾不信也。”
和张仲实绝句四首 其三
陆文圭（元代）

十年讲席坐无毡，尽把行藏付与天。策马已甘之反后，著鞭莫竞祖生先。
宴琼林（木香）
黄裳（宋代）

红紫趁春阑，独万簇琼英，尤未开罢。问谁共、绿幄宴群真，皓雪开肤相亚。华堂路，小桥边，向晴阴一架。为香清、把作寒梅看，喜风来偏惹。

莫笑因缘，见景跨春空，荣称亭榭。助巧笑、晓妆如画，有花钿堪借。新醅泛、寒冰几点，拚今日、醉尤飞斝。翠罗帏中，卧蟾光碎，何须待还舍。
觉衰呈汪桐阳教授四首 其二
朱晞颜（宋代）

有生异飞搏，独恃齿牙强。配兹柔胹舌，饮啖充胃肠。

固知刚早折，何乃先唇亡。今年渐摇动，颇与食物妨。

盘飧忘乾肉，鼎脔珍我肪。愁吟怜饼餤，歌笑嘲疏狂。

槎牙怯漱水，龃龉艰焚香。时时畏脱落，对案心彷徨。

翻怜髫龀时，齿毁儿不伤。及兹才一落，不复誇坚良。

祗愁落向空，状类同吃羌。从今并嚼蜡，世味俱相忘。
项亭怀古
窦常（唐代）

力取诚多难，天亡路亦穷。有心裁帐下，无面到江东。

命厄留骓处，年销逐鹿中。汉家神器在，须废拔山功。
庄懿皇太后哀挽应制二首
宋祁（宋代）

遗馔行将彻，哀笳咽不前。
风惊长乐树，月苦鲋隅天。
恤典袆章备，神涂騩驾联。
故奁脂泽具，留待上陵年。
次宋石楼春日过访作
施峻（明代）

停云脉脉对春杯，宋玉招寻此日来。
屋矮坐看书接栋，溪平行爱水生苔。
河桥细雨舟初泊，山郭寒烟梅半开。
万里心期空岁暮，潜夫翻愧黑头回。
过建阳
刘克庄（宋代）

城郭依稀人物改，桥边感旧一销魂。
小童子已成黧黑，久寓公惟见子孙。
耄矣千丝羞览镜，去之三纪尚攀辕。
当时手种花无数，问讯而今几树存。
新寒小醉睡起日已高戏作
陆游（宋代）

倦眼矇眬睡易成，华胥税驾不多程。衾重枕稳当霜夕，毡暖屏多拥宿酲。

栩栩蝶魂闲自适，绵绵龟息静无声。幽栖岂是忘微禄，正怕绦铃扰五更。
偈公六十五首
释咸杰（宋代）

一进一退一动一静，须信那伽常在定。
一擒一纵，一杀一活，
四方八面活鱍鱍。嘉州大象吃盐多，
陕府铁牛添得渴。
寄孙莘老
王令（宋代）

默默曹自得，劳劳非吾任。
不与君子逢，谁复明此心。
偶客来自南，口有千里音。
知无木索勤，颇复山水吟。
对之为一笑，欣如获千金。
宣城风物佳，古语昔已忱。
太平又其有，道途邈幽深。
溪流渺弯环，山劫屹抱临。
况复寂寞人，黄绶事陆沉。
公田秫既收，客席酒屡斟。
悔予昔南浮，不往一就寻。
波涛忘日月，疾病废古今。
归来就羁衔，外虑日已侵。
适时愧非才，对客辄自瘖。
譬如火灸肤，暂忍久莫禁。
惟思百亩田，为可足釜鬵。
投身脱世箝，敛足蹈古箴。
寄言所同怀，相期在中林。
偈颂六十八首
释法薰（宋代）

动容扬古路，不堕悄然机。
承言者丧，滞句者迷。
不承言，不滞句，
虾蟆跳上梵天，灯笼吞却露柱。
和唐知府宗博 其二
许景衡（宋代）

了无声价继三豪，敢叹崎岖世路劳。纶阁文书惭润色，琳宫香火想焄蒿。

鲲鹏变化谁能料，燕雀飞翻自不高。松竹虽无三径在，长歌归去也如陶。
次韵子由岐下诗，并引 其六 双池
苏轼（宋代）

汧流入城郭，亹亹渡千家。不见双池水，长漂十里花。
婆娑园
崔鶠（宋代）

晚禽噪竹百千翅，残菊横枝三两花。
好在山园养衰废，风波不到野人家。
题洞阳徐真人万壑松风图
赵孟頫（元代）

谡谡松下风，悠悠尘外心。以我清净耳，听此太古音。

逍遥万物表，不受世故侵。何年从此老，辟谷隐云林。
元舆待制藏舟浦宴集
郭祥正（宋代）

圣世销兵久，楼船不复藏。清澜浮桂楫，红袖荐瑶觞。

荇菜风牵碧，荷花雨迸香。孔融真爱士，宁厌祢生狂。
立秋
方回（元代）

暑赦如闻降德音，一凉欢喜万人心。
虽然未便梧桐落，终是相将蟋蟀吟。
初夜银河正牛女，诘朝红日尾觜参。
朝廷欲觅玄真子，蟹舍渔蓑烟雨深。
送王专李安赴举
魏野（宋代）

同解约同歧，情怀独若为。
问愁离郡早，留恐到京迟。
岁晚催行计，时丰省举资。
前春浑化去，莫忘野人诗。
奉和登骊山应制
阎朝隐（唐代）

龙行踏绛气，天半语相闻。混沌疑初判，洪荒若始分。
神童诗
汪洙（宋代）

天子重英豪，文章教尔曹；
万般皆下品，惟有读书高。
少小须勤皆，文章可立身；
满朝朱紫贵，尽是读书人。
皆问勤中得，萤窗万卷书；
三冬今足用，谁笑腹空虚。
自小多才皆，平生志气高；
别人怀宝剑，我有笔如刀。
朝为田舍郎，暮登天子堂；
将相本无种，男儿当自强。
皆乃身之宝，儒为席上珍；
君看为宰相，必用读书人。
莫道儒冠误，诗书不负人；
达而相天下，穷则善其身。
遗子满赢金，何如教一经；
姓名书锦轴，朱紫佐朝廷。
古有千文义，须知皆后通；
圣贤俱间出，以此发蒙童。
神童衫子短．袖大惹春风；
未去朝天子，先来谒相公。
年纪虽然小，文章日渐多；
待看十五六，一举便登科。
大比因时举，乡书以类升；
名题仙桂籍，天府快先登。
喜中青钱选，才高压俊英；
萤窗新脱迹，雁塔早题名。
年小初登第，皇都得意回；
禹门三级浪，平地一声雷。
一举登科日，双亲未老时；
锦衣归故里，端的是男儿。
玉殿传金榜，君恩赐状头；
英雄三百辈，附我步瀛洲。
慷慨丈夫志，生当忠孝门；
为官须作相，及第必争先。
宫殿召绕耸，街衢竞物华；
风云今际会，千古帝王家。
日月光天德，山河壮帝居；
太平无以报，愿上万年书。
久旱逢甘雨，他乡遇故知；
洞房花烛夜，金榜题名时。
土脉阳和动，韶华满眼新；
一支梅破腊，万象渐回春。
柳色浸衣绿，桃花映酒红；
长安游冶子，日日醉春风。
淑景余三月，莺花已半稀；
浴沂谁氏子，三叹咏而归。
数点雨余雨，一番寒食寒；
杜鹃花发处，血泪染成丹。
春到清明好，晴天锦绣纹；
年年当此节，底事雨纷纷。
风阁黄昏夜，开轩内晚凉；
月华在户白，何处递荷香？
一雨初收霁，金风特送凉；
书窗应自爽，灯火夜偏长。
庭下陈瓜果，云端闻彩车；
争如郝隆子，只晒腹中书。
九日龙山饮，黄花笑逐臣；
醉看风落帽，舞爱月留人。
昨日登高罢，今朝再举觞；
菊花何太苦，遭此两重阳。
北帝方行令，天晴爱日和；
农工新筑土，天庆纳嘉禾。
檐外三竿日，新添一线长；
登台观气象，云物喜呈祥。
冬天更筹尽，春附斗柄回；
寒暄一夜隔，客鬓两年催。
解落三秋叶，能开二月花；
过江千尺浪，入竹万杆斜。
人在艳阳中，桃花映面红；
年年二三月，底事笑春风。
院落沉沉晓，花开白雪香；
一枝轻带雨，泪湿贵妃妆。
枝缀霜葩白，无言笑晓凤；
清芳谁是侣，色间小桃红。
倾国姿容别，多开富贵家；
临轩一赏后，轻薄万千花。
墙角一枝梅，凌寒独自开；
遥知不是雪，为有暗香来。
柯干如金石，心坚耐岁寒；
平生谁结友，宜共竹松看。
居可无君子，交情耐岁寒；
春风频动处，日日报平安。
春水满泗泽，夏云多奇峰；
秋月扬明辉，冬岭秀孤松。
诗酒琴棋客，风花雪月天；
有名闲富贵，无事散神仙。
道院迎仙客，书道隐相儒；
庭栽栖凤竹，池养化龙鱼。
春游芳草地，夏赏绿荷池；
秋饮黄花酒，冬吟白雪诗。
齐天乐九首 其八
项鸿祚（清代）

山城几夕无风雨，依然闷过重九。鞠冷荒畦，橙香小院，客里暗惊时候。

茱萸插否？问今日登高，共谁携手。空有书来，加餐两字置怀袖。

江南归梦路远，吴霜新点鬓，休更搔首。铜辇秋吟，金盘晓泪，相见定怜诗瘦。

微闻别后，困京洛缁尘，壮游非旧。事事销除，不销除是酒。
谢木韫之舍人分送讲筵赐茶
杨万里（宋代）

吴绫缝囊染菊水，蛮砂涂印题进字。
淳熙鍚贡新水芽，天珍误进黄茅地。
故人弯渚紫微郎，金华讲彻花草香。
宣赐龙焙第一纲，殿上走趋明月璫。
御前啜罢三危露，满袖香烟怀璧去。
归来拈出两蜿蜓，雷电晦冥惊破柱。
北苑龙芽内样新，铜围银范铸琼尘。
九天宝月霏五云，玉龙双舞黄金鳞。
老夫平生爱煮茗，十年烧阱折脚鼎。
下山汲井得甘冷，上山摘芽得苦硬。
何曾梦到龙游窠，何曾梦吃龙芽茶。
故人分送玉川子，春风来自玉皇家。
锻圭椎璧调冰水，烹龙庖凤搜肝髓。
石花紫笋可衙官，赤印白泥牛走尔。
故人气味茶样清，故人风骨茶样明。
开缄不但似见面，叩之咳唾金石声。
麴生劝人随巾帻，睡魔遣我抛书册。
老夫七碗病未能，一啜犹堪坐秋夕。
送诗僧惠师
陈舜俞（宋代）

萧然林下人，病骨霜松槁。
若为诗家流，力压古人倒。
琢句如琢诗，得之若得宝。
有时到极挚，直可补元造。
平生乐此乐，白头不知老。
数年吴楚游，咏遍泉石好。
却怀钟山隐，乡思满春草。
橐中何以归，篇篇有留藁。
题阮茂材诗卷
范梈（元代）

炳炳人间阮嗣宗，能诗飞动每愁侬。九霄丽日开鸣凤，六月深渊起卧龙。

前辈文章工祖述，后生师友系遭逢。一编欲返明珠寄，宝匣看君不敢封。
满庭芳 刘公索贤
王哲（金朝）

智慧皆全，痴顽总至，两般自是殊方。一能明哲，一个性迷荒。尽是灵中分定，各分别、此理昭彰。还知否，上人九窍，下没膏盲。彷徨。思这事，暗中积行，便得贤良。稍胡为做作，愚戆来匡。奉劝诸公速悟，行平等、永永清凉。真诚显，唯邀本有，前路＊仙乡。
寄妹用少陵韵
韩是升（清代）

同胞惟剩汝，临老奈频离。鬓改人还健，家贫屋已移。

松心凝晚翠，桐树长孙枝。饶有含饴乐，无须泪暗垂。
送刘主簿归金坛
李颀（唐代）

与子十年旧，其如离别何。宦游邻故国，归梦是沧波。

京口青山远，金陵芳草多。云帆晓容裔，江日昼清和。

县郭舟人饮，津亭渔者歌。茅山有仙洞，羡尔再经过。
咏司马彪续汉志
李世民（唐代）

二仪初创象，三才乃分位。非惟树司牧，固亦垂文字。

绵代更膺期，芳图无辍记。炎汉承君道，英谟纂神器。

潜龙既可跃，逵兔奚难致。前史殚妙词，后昆沉雅思。

书言扬盛迹，补阙兴洪志。川谷犹旧途，郡国开新意。

梅山未觉朽，谷水谁云异。车服随名表，文物因时置。

凤戟翼康衢，銮舆总柔辔。清浊必能澄，洪纤幸无弃。

观仪不失序，遵礼方由事。政宣竹律和，时平玉条备。

文囿雕奇彩，艺门蕴深致。云飞星共流，风扬月兼至。

类禋遵令典，坛壝资良地。五胜竟无违，百司诚有庇。

粤予承暇景，谈丛引泉秘。讨论穷义府，看核披经笥。

大辨良难仰，小学终先匮。闻道谅知荣，含毫孰忘愧。
次韵昙师以某焚三代赠黄所示长句
史浩（宋代）

霁天破晓严清霜，宿具赠帛罗豆觞。旌旗蔽野气轩昂，夹岸更复飞舟航。

金炉细爇百和香，绛笼然蜡影交光。问予何事出柴桑，为指白云山中央。

岩岩双表鹤翅张，松楸霭霭摩青苍。渐登幽域至飨堂，向来百物陈满床。

锦囊纶诰列前行，奠酌器皿皆琳琅。祝言小子心不遑，几年恤典箧笥藏。

抵今方获燔赠黄，觊灵来兮染指尝。潜德既拜天褒扬，后嗣感激两泪滂。

帝恩欲报方思量，忽睹健句如柏梁。葩华盈轴艳春阳，建安七子谁可当。

何止李杜万丈长。再四披阅予敢忘，同来亲宾皆在旁。

共诧粲可能文章，其中一客起鸣吭。众骇何为色不康，未甘释子侵予疆。
燕歌行七解 其六 门有车马客行
于慎行（明代）

门有车马客，驾言出汉关。顾念平生游，枉迹问考槃。

倒屣出门迎，摄袂不及餐。坐客置斗酒，握手论辛酸。

借问朝市中，荣枯多变迁。金张自赫奕，丁傅相扳援。

新贵日更进，旧老日以残。浅水有迅波，浮云无定端。

天时相代谢，世事诚艰难。送客闭我门，偃仰窃自欢。
讲武城
洪皓（宋代）

长笑袁本初，妄意清君侧。
垂头返官渡，奇祸怜幕客。
曹公走熙尚，气欲陵韩白。
欺取计已成，军容漫辉赫。
跨漳筑大城，劳民屈群策，
北虽破乌丸，南亦困赤壁。
八荒思并吞，二国尽勍敌。
四陵寄遗恨，讲武存陈迹。
雉堞逐尘飞，浊流深莫测。
回首铜雀台，鼓吹喧黾蝈。
郭氏山林十六詠小爛柯
陆游（宋代）

山中一枰棋，塵世底事无。
若复计勝负，与彼亦何殊。
岁除前一日过竹堂寺
皇甫汸（明代）

尘世徂年易，空门驻日閒。看铭支遁座，味品释龙关。

淑气诸天外，流芳双树间。未能除累劫，回首愧春还。
杏花天 题震修杏花小照
陈维崧（清代）

虎头食肉通侯相，君本是、词场飞将。纷纷馀子真厮养，自署五湖之长。

慈恩寺、春从蝶酿，红绫宴、饼如月样。杏园指日鞭丝漾，闹煞卖花深巷。
子忱告别忽改涂湖外迎护母夫人殡宫恻然念之作诗送行
李光（宋代）

异县伤孤殡，慈颜念倚闾。旧阡无触鹿，新荐有跳鱼。

舟楫踰江水，风霜迫岁除。归来一大事，莫忘剡溪居。
绮罗香·咏春雨
史达祖（宋代）

做冷欺花，将烟困柳，千里偷催春暮。尽日冥迷，愁里欲飞还住。春粉重、蝶宿西园，喜泥润、燕归南浦。最妨它、佳约风流，钿车不到杜陵路。
沉沉江上望极，还被春潮晚急，难寻官渡。隐约遥峰，和泪谢娘眉妩。临断岸、新绿生时，是落红、带愁流处。记当日、门掩梨花，剪灯深夜语。
幽中送张用刚还晋安
王称（宋代）

海水天际落，北风捲蓬根。愁烟结远思，薄暮空纷纷。

京洛子不留，驱车出都门。离筵枫叶下，客路远声闻。

借问此日还，何时鸥鹭群。舟移九曲棹，树隐重关云。

笑我鸾鹤姿，久闭樊笼春。烟霞有归梦，为尔飞吟魂。
除夜
杨公远（宋代）

老境渐相干，饶侬鬓未斑。
岁华今夜换，天道此时还。
累重家常俭，身轻心自閒。
莫愁生计薄，笔底有青山。
熙宁壬子八月于洛阳妙觉寺考试举人及还道出嵩少之间至许昌共得大小诗二十六首 其九 吴道子画四真君
苏辙（宋代）

浮埃古壁上，萧然四真人。矫如云中鹤，犹若畏四邻。

坐令世俗士，自惭污浊身。勿谓今所无，嵩少多隐沦。
经略待制赵侍郎挽词
周必大（宋代）

仙系根蟠李，王孙种自龙。
暮年都督府，早日大司农。
密印加三品，朝冠挂四松。
清晖遗迹在，山水为谁容。
古松法友诵经水西园赋赠
洪恩（明代）

随意寄招提，名园自水西。托松临古涧，将鸟学卑栖。

辨字追龙篆，探微得马蹄。遍游华藏界，还与一尘齐。
夏自然惠五言古体久之以律体和谢
方回（元代）

古五言诗今罕见，把看愈久愈精神。
何能笔下有斯作，似觉眼中无此人。
政用整严藏细润，元从冷淡出清新。
着鞭更与追陶谢，莫向齐梁踵后尘。
盱山试玻璃泉赠韩俊民
徐子苓（清代）

金鳌百尺势峥嵘，云影泉光结伴行。我似云飞无定所，君如泉水在山清。

依人转觉他乡好，怀古谁知逝者情。后之视今今视昔，不妨高处共题名。
示俞秀老二首
王安石（宋代）

君诗何以解人愁，初日红蕖碧水流。
未怕元刘妨独步，每思陶谢与同游。
元符三年七月蒙恩复除棣学喜而成诗
陈师道（宋代）

老作诸侯客，贫为一饱谋。折腰真耐辱，捧檄敢轻投。

早作千年调，中怀万斛愁。暮年随手尽，心事许溟鸥。